USS Missouri (BB-63)

USS Missouri (BB-63) bola bojová loď amerického námorníctva, postavená počas druhej svetovej vojny a slúžiaca až do doby vojny v Perzskom zálive. Išlo o poslednú loď triedy Iowa. Missouri sa stala jednou z posledných bojových lodí postavenou v USA. Na jej palube bola 2. septembra 1945 podpísaná kapitulácia Japonska, ktorá ukončila Druhú svetovú vojnu. Missouri bola objednaná v roku 1940 a dokončená v júni 1944. Počas Vojny v Tichomorí sa zúčastnila bitiek o Iwodžimu a Okinawu, kde ostreľovala japonské ostrovy. Bola tiež nasadená do bojov počas Kórejskej vojny v rokoch 1950 až 1953. V roku 1955 bola vyradená a prevedená do rezerv amerického námorníctva. Počas roka 1984 bola modernizovaná a následne sa zúčastnila ako podporná loď Vojny v zálive.

Missouri dostala celkom 11 hviezd (vyznamenaní) za službu v druhej svetovej vojne, v Kórei a vo vojne v Zálive. Vyradená bola 31. marca 1992, zostala však v registri amerického námorníctva až do januára 1995, kedy bola vyškrtnutá zo zoznamu. V roku 1998 sa za prispenia USS Missouri Memorial Association stala múzeom v Pearl Harboru na Havaji.

Stavba 

Bola jednou z "rýchlych" bojových lodí triedy Iowa navrhnutých v roku 1938 v projekčnej kancelárii Úradu pre výstavbu a opravy lodí. Spustenie na vodu prebehlo 29. januára 1944 a uvedenie do služby 11. júna. Loď bola tretia a zároveň posledná dokončená bojová loď triedy Iowa amerického námorníctva. Loď pokrstila Mary Margaret Truman, dcéra Harry S. Trumana, vtedajšieho senátora za štát Missouri.

Podpísanie kapitulácie Japonska 
Útoky na Hokkaidó a na severe ostrova Honšú pokračovali 9. augusta, v deň kedy bola zvrhnutá druhá atómová bomba. 10. augusta o 20:54 hod. Námorníci na Missouri boli oboznámení s neoficiálne správou, že je Japonsko pripravené rokovať o prímerí s jedinou podmienkou, že japonský cisár Hirohito nebude kompromitovaný a zostane mu rovnaká moc ako doteraz. 15. augusta o 7:45 hod. bola potvrdená bezpodmienečná kapitulácia Japonska americkým prezidentom Trumanom.

Missouri vplávala do Tokijského zálivu 29. augusta ráno na prípravu na podpísanie kapitulácie Japonska. Vysoko postavení spojeneckí predstavitelia, vrátane čínskeho generála Hsu Yung-Ch'ang, britského admirála Sira Brucea Frasera, sovietskeho generálporučíka Derevjanka, austrálskeho generála Sira Thomasa Blameyho, kanadského plukovníka Lawrenca Moorea Cosgravea, francúzskeho generála armády Philippa Leclerc de Hauteclocque, holandského viceadmirála Conrada Emila Lamberta Helfricha a novozélandského maršala letectva Leonarda M. Isitta, sa nalodili 2. septembra.

Admirál flotily Chester Nimitz sa nalodil krátko po 8. hodine a generál armády, vrchný spojenecký veliteľ Douglas MacArthur v 8:43. Japonskí predstavitelia, vedení ministrom zahraničia Mamoru Shigemitsu, priplávali v 8:56. V 9:02 hodín začal generál MacArthur 23. minútový kapitulačný ceremoniál pred radom mikrofónov.

Počas kapitulačného ceremoniálu bol stôl na Missouri ozdobený americkou vlajkou s 31 hviezdami, aká bola na palube lode komodora Matthewa Calbraitha Perryho. Ten v roku 1853 so svojou flotilou "čiernych lodí" priplával do Tokijského zálivu a prinútil japonské šogúnstvo otvoriť svoje prístavy medzinárodnému obchodu.

O 9:30 hod. japonskí vyslanci odišli. Popoludní 5. septembra admirál Halsey priniesol túto vlajku na bojovú loď USS South Dakota (BB-57) a skoro ráno ďalší deň Missouri opustila Tokijský záliv. Ako súčasť operácie Magic Carpet vysadila pasažierov na Guamu, potom odplávala na Havaj. 20. septembra dorazila do Pearl Harboru.

Zaujímavosti 
V roku 1989 na tejto lodi natočila speváčka Cher svoj slávny videoklip k piesni If I Could Turn Back Time a to za prítomnosti všetkých slúžiacich námorníkov. Klip zaznamenal obrovský úspech u divákov. Zaujímavosťou je, že od tej doby sa klipy na bojových lodiach USA natáčať nesmú.

Missouri sa objavila aj v celkovom zábere vo filme z roku 1992 Prepadnutie v Pacifiku so Stevnom Seagalom a Tommy Lee Jonesom v hlavných úlohách. Hoci sa na nej odohrával celý dej, snímok bol natočený na vtedy už vyradenej americkej lodi Alabama.

V roku 2012 bola Missouri jednou z hlavných postáv filmu Bojová loď.

Referencie

Iné projekty

Externé odkazy 
 Battleship Missouri Memorial 
 Photo gallery
 navysite.de: USS Missouri

Zdroj 

Bojové krížniky USA
Trieda Iowa
National Register of Historic Places